**PREDKLADACIA SPRÁVA**

Národný bezpečnostný úrad predkladá na rokovanie Legislatívnej rady vlády Slovenskej republiky zákon, ktorým sa mení a dopĺňa zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov (ďalej len „návrh zákona“) ako iniciatívny materiál.

Cieľom návrhu zákona je reflektovať niektoré otázky aplikačnej praxe v súvislosti s výkonom blokovania. Cieľom predkladaného návrhu zákona aj naďalej umožniť Národnému bezpečnostnému úradu na základe odôvodneného návrhu určitých subjektov a predchádzajúceho súhlasu súdu rozhodnúť o blokovaní, ak zistí, že škodlivý obsah má alebo môže mať za následok poškodenie alebo ohrozenie bezpečnostných, zahraničnopolitických alebo hospodárskych záujmov Slovenskej republiky a je formou hybridnej hrozby. Ide napríklad o:

* oslabenie demokratických inštitútov ústavného zriadenia,
* cielenú politickú destabilizáciu,
* spochybnenie základných demokratických hodnôt,
* zásadné sťaženie fungovania orgánov verejnej moci a prijímania ich rozhodnutí, alebo
* poškodenie, alebo ohrozenie bezpečnostných, zahraničnopolitických, alebo hospodárskych záujmov záujmy Slovenskej republiky.

Návrh zákona nezakladá vplyv na rozpočet verejnej správy, na podnikateľské prostredie, na informatizáciu spoločnosti, nemá sociálne vplyvy, vplyvy na životné prostredie, na služby verejnej správy pre občana ani na manželstvo, rodičovstvo a rodinu.

Návrh zákona bol predmetom skráteného pripomienkového konania a na rokovanie Legislatívnej rady vlády SR sa predkladá s rozpormi s Ministerstvom informatizácie a regionálneho rozvoja Slovenskej republiky.

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

Navrhuje sa, aby zákon s prihliadnutím na dĺžku legislatívneho procesu nadobudol účinnosť 1. apríla 2023.